Lars Boje Mathiesen (UFG), 2023-09-07:
Tak, formand.
Jeg forstår godt, hvis der er en masse borgere, der sidder derude på den anden side af de tykke mure og stiller det her spørgsmål: Hvordan kan det overhovedet passe?
Hvordan kan det passe, at der sidder nogle politikere herinde i Folketinget og tager så mange af mine penge?
Hvordan kan det passe, at ældre må opleve, at de ikke kan komme i bad eller få gjort rent?
Elever og forældre må opleve, at basal, nødvendig undervisning bliver aflyst, patienter må opleve ventetider, som har katastrofale følger, og forældre må nogle gange vente over et år for at få hjælp, hvis deres barn har ondt i sjælen.
Hvordan kan det overhovedet passe, at politikerne tager alle de af mine penge og alligevel ikke kan levere ordentlig grundlæggende kernevelfærd?
Der bliver jeg nødt til at afsløre bluffnummeret for alle borgerne derude: Det hænger heller ikke sammen!
Det offentlige vader i penge.
Men de politiske magthavere vælger bare at bruge dem dybt forkasteligt og på alt muligt andet end den grundlæggende kernevelfærd.
Ja, listen er nærmest uudtømmelig.
Så det kan godt være, at folk sidder derude og afleverer deres skattekroner, i håb om at de bliver brugt fornuftigt og nødvendigt herinde på den borgernære service.
Men det er faktisk ikke kun af Folketinget herinde, at pengene bliver brugt særdeles dårligt, for i dag har vi hørt lige fra DF til Enhedslisten stå og klynke over, at kommunerne ikke har penge nok, men det passer heller ikke.
De har ligesom staten rigtig, rigtig mange penge.
I år og til næste år har de faktisk mere end 305 mia. kr.
Og her kommer der så et begreb, der måske er lidt teknisk, men det hedder det demografiske træk, altså at når der kommer flere unge og ældre, koster det kommunen nogle penge, og så skal der følge penge med, har man besluttet herinde i Folketinget.
Og der er det, sådan med fare for at være lidt teknisk, at det demografiske træk næste år i 2024 vil være 0,4, men man giver langt flere penge ud til kommunerne.
Faktisk stiger det offentlige forbrug med 2,1 pct.
Kommunerne får ca. 4-5 gange mere, end hvad det demografiske træk burde give dem.
Så kommunerne vader også i penge.
Men alligevel oplever danskerne derude fuldstændig fair og reelt nedskæringer, forringelser på den grundlæggende, borgernære kernevelfærd.
Hvordan kan det passe?
Jo, politikerne i kommunerne bruger fuldstændig ligesom staten pengene uanstændigt og forfejlet.
Hvis politikerne i de dårligst drevne kommuner nu vil tage på studietur til de bedste kommuner i stedet for de stadig mere opfindsomme ture til lækre udenlandske destinationer, så vil de begynde at kopiere, hvad de bedste kommuner gør, og hvis de så samtidig stopper med at blande sig i stadig mere af borgernes tilværelse, vil borgerne ikke opleve de her forringelser, og så ville der være penge nok.
Jeg er kæmpe tilhænger af god grundlæggende kernevelfærd til borgerne, men jeg er lige så stor tilhænger af, at vi herinde i Folketinget begynder at fokusere lidt mere på at gøre samfundskagen større i stedet for det, vi har oplevet i dag, nemlig den konstante, evige diskussion om, hvordan kagen nu skal skæres.
Tænk, hvis vi herinde fra Folketingets side kunne sige til befolkningen, at vi vil tage ansvaret for at sikre nogle rammer, så kagen bliver væsentlig større, således at man ikke behøver at slås om, hvor stor en andel af kagen, man skal have, men da kagen er bragt væsentlig større, vil der være et større stykke til alle.
Stort set samtlige politiske partier har i dag brugt tiden på at kæmpe kampen om, hvor stort et stykke kage de forskellige skal have, og vi oplever, at flere danskere har ondt i sjælen, flere føler sig koblet fra, flere føler sig usikre, flere føler sig klientgjort og umyndiggjort af staten.